Metal Hammer

Metal Hammer UK (også Metalhammer) er flaggskiputgaven av et flernasjonalt heavy metal-tidsskrift. Den tyske kioskmagasinutgaven var først ute (1983), mens den britiske versjonen ble lansert i 1986. 

Magasinet blir utgitt månedlig i Storbritannia av Future Publishing under magasinportalen Louder, og eksisterer også som selvstendige magasiner i flere andre land, med forskjellige utgivere. 

I starten unngikk Metal Hammer UK å skrive om de mest kjente bandene og ble sett på som et undergrunnsmagasin. I senere tid er det blitt det nest største tidsskriftet om rock i Storbritannia, bak Kerrang!. 

I Tyskland har Metal Hammer DE vært største av denne typen tidsskrift siden det ble først utgitt i 1983.

Historie
Wilfried F. Rimensberger lanserte MetalHammer som konsept i 1983. Han hadde foreslått at Kerrang! skulle etablere en tysk versjon, men dette ble avslått. Da tok han ideen om et flerspråklig rockemagasin videre til Jürgen Wigginghaus, utgiveren av det tyske magasinet MusikSzene, hvor han selv var sjefredaktør. Han henvendte seg også til flere av Europas største forlag, blant annet Springer, Ringier og Bauer, men fikk avslag fra samtlige.

Wigginghaus brukte festivalfamilien Dortmunder Rocknacht som en «sandkasse» for å teste og utvikle utgivelsen i Tyskland, mens Rimensberger etablerte den internasjonale, engelskspråklige versjonen i London: Metal Hammer UK. Han videreutviklet ideen om et flerspråklig magasin til et månedlig konsept som senere solgte over én million eksemplarer. På det meste kom magasinet ut på elleve språk verden over, blant annet i Israel, Japan, Serbia, Spania, Nederland, Italia, Polen, Ungarn og Frankrike og var det første vestlige ungdomsbladet som ble utgitt i Sovjetunionen. Magasinet skal i perioder også ha solgt mer enn Kerrang!.

Rimensbergers opprinnelige, og den gangen unike, idé var å gjøre Metal Hammer til mer enn et magasin. Det oppsto et helt økosystem av radioprogrammer, priser, turneer, festivaler og utgivelser samlet under samme merkevare, noe som bidro til at Metal Hammer ble en sentral plattform for heavy metal-sjangeren på 1980-tallet.

Rimensberger solgte senere Metal Hammer UK Ltd og rettighetene til navnet til Wigginghaus, men forble som rådgiver til tidlig på 90-tallet. Han var promotør for den første Metal Hammer Festival, og koblet navnet Metal Hammer til andre kjente merker, som Tommy Vances «Friday Rock Show» på BBC, MTVs «Metal Hammer Show» med Mick og Dez Bailey og Monsters of Rock-festivalen i Donington Park.

Harry Doherty, kjent fra Melody Maker, ble redaktør for Metal Hammer da magasinet begynte å utkomme på engelsk, og sto også bak produksjonen av Metal Hammer TV. Senere forlot han bladet for å starte sitt eget magasin, Hard’n’Heavy. Etter en tid ble han imidlertid hentet tilbake, da Wigginghaus spurte om han kunne overta ansvaret for de europeiske utgavene av Metal Hammer, samt Rock World.

I samarbeid med Picture Music International – videodivisjonen til EMI Records – lanserte Doherty dessuten Metal Hammer Video Magazine, som kom i konkurranse med hans egen tidligere satsing, Hard’n’Heavy. Doherty forlot Metal Hammer på nytt etter en konflikt med Wigginghaus.

Rimensberger tok stillingen som rådgiver for direktøren av Network Development, og teamet som startet opp MTV Europe. Han ble også medprodusent på Tom Galleys Phenomena-prosjekt, og organiserte den verdensomspennende platekontrakten, samt skaffet koblinger til noen av de beste musikere og vokalister innen rock. Han var medprodusent på Phenomenas bestselgende album, Phenomena II: Dream Runner, som også har bltit en slags rockeklassiker, med noen av de beste rockevokalistene noensinne på ett studioalbum. Rimensberger representerte Stiletto Entertainment Los Angeles i Europa, og produserte Nina Corty på Royal Albert Hall, samt forskjellige TV-produksjoner for sveitsisk, tysk og britisk TV. På 1990-tallet mistet Wigginhaus rettighetene til utgivelsen. Han fulgte Rimensbergers råd, og solgte rettighetene til Jürg Marquart, utgiveren av Penthouse og Cosmopolitan i Tyskland. Senere ble Wigginghaus tvunget til å selge rettighetene til den britiske utgivelsen, på grunn av personlig økonomi.

 Nettsted, podcast, TV 
Metal Hammer i Storbritannia har en egen nettside med eksklusivt og originalt innhold som nyheter, anmeldelser og intervjuer. De står også bak flere andre medier: den ukentlige podcasten (topp ti over musikkpodcasts) og Metal Hammer TV.

 Utgivere 
Metal Hammer UK byttet eiere flere ganger, fra det først ble kjøpt opp av Dennis Publishing til det nå blir eid av Future Publishing.

 Internasjonale utgaver 
Den norske utgaven eksisterte i perioden 2011–2026, med lite eller ingen aktivitet de siste årene. Det ble utgitt av Guess Publishing og eid av Team Rock Limited. Magasinet kom med ti utgaver i året.

Det tyske Metal Hammer eies av Springer Publishing. Wigginghaus gir ut en utgivelse med oversikt over lokale hendelser i Tyskland. 

Den serbiske utgaven blir gitt ut av Color Media Group, med over 20 000 solgte kopier hver måned. Magasinet dekker Serbia, Montenegro og alle de tidligere jugoslaviske republikkene.

Den greske og den italienske versjonen av Metalhammer gis ut uavhengig. 

 Metal Hammer Festival (1980-tallet) 
I 1985 ble den første Metal Hammer Festival arrangert i tyske Lorelei, med band som Metallica, Motörhead og Venom på plakaten.

 Metal Hammer Paradise 
I 2012 (med oppstart 2013) grunnla Metal Hammer sammen med FKP Scorpio Metal Hammer Paradise, en innendørsfestival som siden har vært arrangert årlig på ferieanlegget Weissenhäuser Strand i nærheten av Kiel. I debutåret 2013 ble den kåret til «Beste innendørsfestival» av European Festival Awards.

Referanser

Eksterne lenker
 Metal Hammer UKs offisielle nettsted
 Metal Hammer Tysklands offisielle nettsted
 Metal Hammer Norges offisielle nettsted


Kategori:Engelske tidsskrifter
Kategori:Publikasjoner etablert i 1983
Kategori:1983 i England
Kategori:Rock
Kategori:Heavy metal-magasiner
Kategori:Musikknettsteder
Kategori:Nettaviser